မျိုးဇော်သိမ်း

ဦးမျိုးဇော်သိမ်း(၄ ဇန်နဝါရီ ၁၉၆၆) သည် မြန်မာနိုင်ငံရေးသမားတစ်ဦး ဖြစ်သည်။ အငြိမ်းစား ဒုတိယဗိုလ်ချုပ်ကြီးတစ်ဦးဖြစ်ပြီး၊ တပ်မတော်တွင် စစ်ရေးချုပ် အဖြစ် တာဝန်ထမ်းဆောင်ခဲ့သူဖြစ်သည်။ ၂၀၂၂ ခုနှစ် အောက်တိုဘာလတွင် တပ်မတော်မှ အငြိမ်းစားယူပြီး ကြံ့ခိုင်ဖွံ့ဖြိုးရေးပါတီ သို့ ဝင်ရောက်ကာ၊ ယင်းပါတီ၏ ဒုတိယဥက္ကဋ္ဌ အဖြစ် တာဝန်ထမ်းဆောင်နေသည်။

 ငယ်ဘဝ 
ဦးမျိုးဇော်သိမ်း သည် ပဲခူးတိုင်းဒေသကြီး၊ပေါက်ခေါင်းမြို့တွင် မွေးဖွားခဲ့သည်။ငယ်စဥ်ဘဝ ပညာရေးကို  သတ္တမတန်းအထိ ပေါက်ခေါင်းမြို့တွင် ဖြတ်သန်းခဲ့သည်။ပညာရေးပိုင်းတွင် ထူးချွန်ခဲ့သူ ၎င်းသည် သတ္တမတန်းတွင် လူရည်ချွန် ဖြစ်ခဲ့သည်။ယင်းနောက် အခြားဒေသသို့ ပြောင်းရွှေ့သွားခဲ့သည်။

 ပညာရေး 
သူသည်   တက္ကသိုလ်ဝင်တန်းစာမေးပွဲ အောင်မြင်ခဲ့ပြီးနောက်၊၁၉၈၃ ခုနှစ်တွင် စစ်တက္ကသိုလ် သို့ တက်ရောက်ခဲ့သည်။

 စစ်မှုထမ်းခြင်း 
ဦးမျိုးဇော်သိမ်းသည် ၁၉၈၇ ခုနှစ်တွင် ပြန်တမ်းဝင်အမှတ် ကြည်း ၂၀၂၂၀ ဖြင့် ဒုတိယဗိုလ်အဖြစ် တပ်မတော်တွင် စစ်မှုထမ်းစတင်ခဲ့သည်။

သူသည် ဗိုလ်မှူးချုပ်အဆင့်ဖြင့် မကွေးမြို့အခြေစိုက် တပ်မ ၈၈ ၏ တပ်မမှူးအဖြစ် တာဝန်ထမ်းဆောင်ခဲ့ပြီး၊ ထို့အပြင် စစ်ဆင်ရေးနယ်မြေဖြစ်သော ကချင်ပြည်နယ် တွင်လည်း တာဝန်ထမ်းဆောင်ခဲ့သည်။

၂၀၁၄ ခုနှစ် ဖေဖော်ဝါရီ ၂ ရက်တွင် တပ်မတော်ဆေးတက္ကသိုလ် ၏ ကျောင်းအုပ်ကြီးအဖြစ် ရာထူးတိုးမြှင့်ခံရသည်။

၂၀၁၅ ခုနှစ် ဩဂုတ်လတွင် ရန်ကုန်တိုင်းစစ်ဌာနချုပ် တိုင်းမှူး အဖြစ် ပြောင်းရွှေ့တာဝန်ထမ်းဆောင်ခဲ့ပြီး၊ ထိုအချိန်တွင် ဗိုလ်ချုပ်အဆင့်သို့ တိုးမြှင့်ခံရသည်။ 

ထို့နောက် ၂၀၁၇ ခုနှစ် မေလတွင် ဒုတိယဗိုလ်ချုပ်ကြီး ရာထူးဖြင့် ကစထ (၅) မှူး ဖြစ်လာခဲ့သည်။

ထိုအချိန်၌ ဒုတိယဗိုလ်ချုပ်ကြီး မျိုးဇော်သိမ်းသည် အသက် (၅၁) နှစ်သာရှိသဖြင့် ဒုတိယဗိုလ်ချုပ်ကြီးများအနက် အသက်အငယ်ဆုံးတစ်ဦး ဖြစ်ခဲ့ပြီး၊ အနာဂတ် မြန်မာ့တပ်မတော်၏ ခေါင်းဆောင်တစ်ဦး ဖြစ်လာနိုင်သူဟု စစ်ရေးကျွမ်းကျင်သူအချို့ နှင့် သုံးသပ်သူများက ယူဆခဲ့ကြသည်။

၂၀၁၉ ခုနှစ် ဇူလိုင်လတွင် တပ်မတော် စစ်ရေးချုပ် အဖြစ် သူသည် တာဝန်ပေးအပ်ခံရခဲ့သည်။ထိုတာဝန်ကို ၂၀၂၂ ခုနှစ်၊အောက်တိုဘာလ အထိ တာဝန်ထမ်းဆောင်ခဲ့သည်။

 စစ်ရေးချုပ်ဘဝနှင့် ညွှန်ကြားလွှာ (၁/၂၀၂၁) 
ဦးမျိုးဇော်သိမ်းသည် တပ်မတော် စစ်ရေးချုပ် အဖြစ် တာဝန်ထမ်းဆောင်နေစဉ်၊ ၂၀၂၁ ခုနှစ် ဖေဖော်ဝါရီ ၄ ရက်နေ့တွင် ကာကွယ်ရေးဌာနကောင်စီ ညွှန်ကြားလွှာအမှတ် ၁/၂၀၂၁ ကို လက်မှတ်ရေးထိုးထုတ်ပြန်ခဲ့သည်။

ညွှန်ကြားလွှာအမှတ် (၁/၂၀၂၁) သည် ၂၀၂၁ ခုနှစ် ဖေဖော်ဝါရီလတွင် စစ်တပ်က အာဏာသိမ်းပြီးနောက် ထုတ်ပြန်ခဲ့သော ညွှန်ကြားလွှာဖြစ်သည်။ ယင်းညွှန်ကြားလွှာအရ၊ တပ်ချုပ် နှင့် ဒုတပ်ချုပ်  ရာထူးများသည် အာဏာသက်တမ်းအကန့်အသတ်မရှိဘဲ ထိန်းသိမ်းနိုင်ကြသည်။ ထို့ပြင် ကျန်သည့် ဗိုလ်ချုပ်ကြီး နှင့် ဒုတိယဗိုလ်ချုပ်ကြီးများ သည် သတ်မှတ်ထားသည့် ကာလကျော်လွန်ပါက အငြိမ်းစားခံရမည့် အကြောင်း ဖော်ပြထားသည်။

 နိုင်ငံရေးတာဝန်ထမ်းဆောင်ခြင်း 
၂၀၂၁ ခုနှစ်နောက်ပိုင်းတွင် ပြည်ထောင်စုကြံ့ခိုင်ရေးနှင့် ဖွံ့ဖြိုးရေးပါတီ အတွင်းတွင် ပါတီဥက္ကဋ္ဌ ဦးသန်းဌေး ၏ ဦးဆောင်မှုနှင့်ပတ်သက်၍ စိန်ခေါ်ချက်များနှင့် အပြောင်းအလဲလိုလားချက်များ ပေါ်ပေါက်လာခဲ့သည်။

တစ်ဖက်တွင်လည်း ဦးသန်းဌေး သည် ခါးနာရောဂါဖြင့် ခွဲစိတ်ကုသမှုခံယူထားရသဖြင့် ပါတီဥက္ကဋ္ဌတာဝန်ကို ဦးခင်ရီ ထံ ယာယီ လွှဲအပ်ခဲ့သည်။

ထို့အတွက်ကြောင့် ၂၀၂၂ ခုနှစ် အောက်တိုဘာ ၄ ရက် နှင့် ၅ရက် နေ့တို့တွင် ပြည်ထောင်စုကြံ့ခိုင်ရေးနှင့် ဖွံ့ဖြိုးရေးပါတီ သည် တတိယအကြိမ်ပါတီညီလာခံ ကို ခေါ်ယူကျင်းပခဲ့ပြီး၊ ဦးသန်းဌေးသည် ပါတီဥက္ကဋ္ဌရာထူးမှ တရားဝင်နုတ်ထွက်ခဲ့သည်။ပါတီ၏ ဥက္ကဋ္ဌ အသစ်သည် ဦးခင်ရီ ဖြစ်လာခဲ့သည်။ညီလာခံသည် ဒုတိယဥက္ကဋ္ဌ (၁)နှင့် ဒုတိယဥက္ကဋ္ဌ (၂)တို့ကို ဦးမြတ်ဟိန်း နှင့် ဦးလှထွန်း တို့အား ရွေးချယ်ခဲ့ပြီး၊ ဒုတိယဥက္ကဋ္ဌ (၃)နှင့် အထွေထွေအတွင်းရေးမှူးနေရာတို့ကို ရွေးချယ်ခဲ့ခြင်း မရှိခဲ့ဘဲ ချန်လှပ်ထားခဲ့ကာ၊ကျန် ဗဟိုအလုပ်အမှုဆောင်များအား ရွေးချယ်ပေးခဲ့ကြသည်။ ထိုရက်ပိုင်းတွင်ပင် စစ်ရေးချုပ် ဒုတိယဗိုလ်ချုပ်ကြီးမျိုးဇော်သိမ်း နှင့် အမှတ်(၄) စစ်ဆင်ရေးအထူးအဖွဲ့မှူး ဒုတိယဗိုလ်ချုပ်ကြီးအောင်စိုးတို့သည် တပ်မတော်မှ အငြိမ်းစားယူခဲ့ကြသည်။ 

၂၀၂၂ ခုနှစ်၊ အောက်တိုဘာ၂၈ ရက်တွင် ပါတီ၏ ဗဟိုအလုပ်အမှုဆောင်ကော်မတီအစည်းအဝေးသည်   လစ်လပ်နေသည့် အထွေထွေအတွင်းရေးမှူးနေရာနှင့် ဒုတိယဥက္ကဋ္ဌ (၃) နေရာတို့အတွက်  ဦးသောင်းအေး နှင့် ဒုတိယဗိုလ်ချုပ်ကြီး (ငြိမ်း) မျိုးဇော်သိမ်း တို့အား တာဝန်ပေးအပ်ခဲ့ကြသည်။ဤသို့ဖြင့် ဦးမျိုးဇော်သိမ်းသည် စစ်တပ်ထဲ ၃၅နှစ်ကြာဖြတ်သန်းခဲ့မှုကို အဆုံးသတ်ပြီး၊ နိုင်ငံရေးခရီးလမ်းကို စတင်ခဲ့သည်။ 

 ရှင်းလင်းချက်မှတ်စု 

 ကိုးကား 

Category:မြန်မာ့နိုင်ငံရေးသမားများ
ကဏ္ဍ:မြန်မာ စစ်ဖက်ဆိုင်ရာ လူပုဂ္ဂိုလ်များ
ကဏ္ဍ:စစ်တက္ကသိုလ် ကျောင်းဆင်းများ